Te Wharekura 69

Contents
He kupu whakataki
Tētahi whāinga matua e hāngai ana
Ngohe 1
Ngohe 1: Hei mahi 2
Ngohe 1: Hei mahi 3
Ngohe 2
Ngohe 2: Hei mahi 1
Ngohe 2: Hei mahi 2
Ngohe 2: Hei mahi 3
Ngohe 2: Hei mahi 4
Ngohe 3
Ngohe 3: Hei mahi 1
Ngohe 3: Hei mahi 2
Ngohe 3: Hei mahi 3
Ngohe 4
Ngohe 4: Hei mahi 1
Ngohe 4: Hei mahi 2
Ngohe 4: Hei mahi 3
Ngohe 5
Ngohe 5: Hei mahi 1
Ngohe 5: Hei mahi 2
Ngohe 5: Hei mahi 3
Ngohe 5: Hei mahi 4
He rārangi pukapuka

He kupu whakataki 
He whakaputanga whakaharahara mō te whānau a Taiturakina rāua ko Anituatua Black, e whakamārama ana i ngā take me ngā āhuatanga e noho hiranga ai ki a rātou te takiwā me te whenua i whakatipua ai.
Ko ēnei taipitopito kōrero hei āwhina i te pouako, i tuhia hei whāngai atu ki te reanga taumata tuarima. Ko tōna tino tūwāhi whakaakoranga kei te marautanga tikanga ā-iwi, kei tōna whenu, arā, ko Te wāhi me te taiao. Ko te whāinga paetae tuarua o Te wāhi me te taiao, Taumata 5, kei te whārangi 96 o te marautanga tikanga ā-iwi.
E rima ngā ngohe, e toru, e whā rānei ngā mahi o ia ngohe. Tekau mā waru te katoa o ngā mahi, e whā tekau miniti ki te kotahi haora te roanga mō ia mahi. 
Ko ētahi o ngā tino pūkenga o te marautanga o Aotearoa, arā, ko ngā pūkenga mōhiohio, ngā pūkenga hīraurau hopanga, ngā pūkenga pāpori me ngā pūkenga pāheko, e whakaatatia ana i roto i ngā ngohe me ngā mahi.
Hei tauira tīmatatanga whakaako
E pai ana kia pānui tonutia e te pouako ngā kōrero o roto i mua atu o te rangi ka toha ai ki ngā ākonga. Nā te hōhonu me te hira o ngā kōrero i roto i Te Wharekura 69, tērā pea, me pānui noa ngā whārangi e rua, ka whakamahi ai i ngā ariā matua, ngā nekehanga, te tāutu i ngā kupu hou, me te tuku pātai hei aki i ā rātou whakawhitinga kōrerorero. 
Whakamahia ngā ākonga ki te tuhi i ngā mea nā te katoa i whakatau ki roto i ā rātou pukapuka, kia whiwhi kōrero ai rātou ina ka kimikimi anō rātou mai i te kōrero pūrākau. Meinga kia whiwhi tonu te ākonga kotahi ki tāna ake pukapuka wharekura.
Ngā hono ki ētahi atu marautanga
Ahakoa kua tuhia ngā ngohe me ngā mahi e whai ake nei hei āwhina i te whakaheinga o te marautanga tikanga ā-iwi, kāore e kore ka whakapakari aua ngohe i ngā pūkenga whakawhitiwhiti whakaaro, rangahau, whakaraupapa mōhiohio hoki o ngā ākonga i roto i te reo Māori. Nā reira, ka taea te kī mā te whakaoti ēnei mahi ka paku whakareia ngā pūkenga reo o ngā ākonga i roto i ngā whenu pānui, kōrero me te tuhituhi o Te Reo Māori i roto i te Marautanga o Aotearoa, inā koa kei ngā kōeke 5–8. Ka āwhina anō hoki ēnei ngohe ki te whakapakari i ngā pūkenga o ngā ākonga ki te whakaoti i ēnei o ngā paerewa paetae o Te Reo Rangatira, kōeke 1, o te Taumata Mātauranga ā-Motu, arā:
•	Te Reo Rangatira 1.2 Kōrero i ngā horopaki huhua noa
•	Te Reo Rangatira 1.3 Pānui i ngā horopaki huhua noa
•	Te Reo Rangatira 1.5 Tuhituhi i ngā horopaki huhua noa.
Te taumata mātauranga ā-motu
Me kī anō hoki ka whakapakari ngā ngohe nei i ngā pūkenga me ngā tukatuka e hiahiatia ana e ngā ākonga ki te whakaoti i ngā paerewa paetae e 5 o ngā tikanga ā-iwi, kōeke 1, o te Taumata Mātauranga ā-Motu, ahakoa kāore anō ēnei kia tuhia ki te reo Māori. Ko aua paerewa paetae ko:
•	te tirotiro i ngā panoni i roto i te pāpori
•	te tirotiro i te whai wāhi a te tangata i roto i te pāpori
•	te whakahaere i tētahi pakirehua tikanga ā-iwi
•	te tirotiro i ngā waiaro rerekē o ngā rōpū rerekē
•	te whakatakoto i ngā mahi me mahi ki te whakatau i tētahi take pāpori.

Tētahi whāinga matua e hāngai ana
Tikanga ā-Iwi i roto i te Marautanga o Aotearoa
Ko te whenu 	Te wāhi me te taiao 	Taumata 5 	
Ka taea e te ākonga te whakaatu i ōna mōhiotanga me ōna māramatanga o te take e noho hiranga ai ētahi tino wāhi me ētahi tino taiao ki te tangata (Whāinga paetae 2, whārangi 96).
Ngā tohu aromatawai
1.	Ka taea e te ākonga te whakamārama i ngā āhuatanga (hei tauira, te mana whenua, te ahurea, te hitori, te matawhenua, ngā āhuatanga ohaoha, ngā rautaki) e whakaawe ana i te uaratanga ka tāpiritia e te hapori me te iwi ki te wāhi me te taiao (whārangi 96). 
2.	Ka taea e te ākonga te tauira i ngā wāhi me ngā taiao e noho hiranga ana ki tētahi tino hapori me tētahi tino iwi me te taiao (whārangi 96).
3.	Ka taea e te ākonga te whakamārama i te take e noho hiranga ai ētahi tino wāhi me ētahi tino taiao ki te tangata (whārangi 96).
Ngā tino pūkenga
Ngā pūkenga mōhiohio
•	Te kohikohi me te tukatuka mōhiohio (Te pakirehua, whārangi 17).
•	Te tāutu, te whakaatu āhua, te whakamāori whakaaro rerenga kētanga (Te tūhuratanga uara, whārangi 17).
•	Te wehe kōrero pono me te tuku whakaaro noa iho (Te tūhuratanga uara, whārangi 17).
Ngā pūkenga hīraurau hopanga
•	Te uiui, te rangahau, te tūhura, te whakaputa, me te whakawhanake ariā (Te pakirehua, whārangi 17).
•	Te tātari hopanga (Te tūhuratanga uara, whārangi 17).
Ngā pūkenga pāpori, pāheko hoki
•	Te kawe haepapa mō ngā whakatau me ngā mahi a tōna rōpū (Te whakatau kaupapa pāpori, whārangi 17).
•	Te torotoro me te pāheko ki ētahi atu i runga i te ngāwari (Te pakirehua, whārangi 17).
Ngohe 1
Ngā pūkenga tauwhāiti: Ngā pūkenga whitiwhiti kōrero me ngā pūkenga whakawāwā
Te whāinga ako: Ka āhei te ākonga ki te hopu tika, ki te tuku tika i ngā mōhiohio tohutohu.
Ngā whakaakoranga tōmua
Ngā momo pātai matapaki hei whakatau
1.	Ko wai te marae tino pātata mai ki tō kāinga?
2.	Ko wai te maunga nui o te iwi kāinga?
3.	Ko wai te awa nui o tō rohe?
4.	Ko wai te tangata whenua o tō rohe?
5.	Ko wai mā ngā iwi rāwaho kei tō rohe e noho ana?
Me mōhio ngā ākonga ki ēnei mōhiohio
1.	Ko te kuia rangatira nei, a Anituatua Black, nō te waka o Mātaatua, nō te waka o Te Arawa hoki.
2.	E ai ki ngā kōrero o neherā, i ū mai te waka o Te Arawa ki Whangaparāoa, te wāhi whakatā mō te iwi o runga. Mai i reira, ka rewa anō te waka nei, ka ahu ki te takiwā, ki Te Moana-o-Toi, ko ngā rangatira ērā e taunaha whenua ana mō rātou. Ka ū rātou ki Maketū, taketake atu ki reira ko ngā uri, te iwi o Te Arawa tēnā.
3.	Ko ngā kōrero mō Mātaatua i kī i tau ki Whakatāne. Nō muri, ka rewa anō te waka nei me ētahi o Ngāti Awa, ka ahu ki te Taitokerau, ki Tākou.

Ngohe 1: Hei mahi 2
Ngā rauemi: he pepa A1, he mahere rerenga whenua o Te Ika-a-Māui, he pene rākau, he pene tae, he rākau ine (kei te whārangi 8 te mahere nei)
Ngā mahi
1.	Me mahi ā-rōpū tokowhā ngā ākonga.
2.	Ka pānui tuatahi te pouako, ka paparua te akomanga kia kapi rā ngā whārangi tuatoru, me te tuawhā.
3.	Āta tirohia ngā kōrero kua pānuitia, ka matapaki ai kia tekau ngā pātai e pā ana ki aua kōrero. 
4.	Whakawhitia ā koutou pātai ki tētahi atu rōpū, hei mahi whakataetae uiui.
5.	Huia te akomanga ki te whakakōpūtahi, ki te whakatairite hoki i ā koutou tuhituhinga.
Te mahere rerenga whenua o Te Ika-a-Māui

Ngohe 1: Hei mahi 3
Ngā rauemi: he pepa tuhi, he mahere rerenga whenua o Te Ika-a-Māui, he pene, he rākau ine
Ngā mahi
1.	Me mahi ā-rōpū ngā ākonga.
2.	Me toko whakaaro ngā ākonga kei te whakawhiti moana rātou, mai i te rohe o Whakatāne hāngai atu ki Te Taitokerau, ki te taunga waka o te whanga o Tākou. 
3.	Tohaina ngā mahere rerenga whenua.
4.	Tuhia he kōrero e whakaata ana i ngā moutere ka whakaingoatia e koutou i tēnei whakawhitinga.
5.	Huia te akomanga ka whakaari tauira ai i ā rātou mahi.
6.	Whakairia ngā otinga tuhituhi ki tētahi mahere, ki te pakitara o te akomanga.

Ngohe 2
Te pūkenga tauwhāiti: te wharaupapa mōhiohio
Te whāinga ako: ka āhei te ākonga ki te whakatau tata i runga i te matatau me te tū māia.
Ngā whakaakoranga tōmua
Ngā momo pātai matapaki hei whakatau
1.	Whakaarohia te wā i a koe e pēpi ana. Ki tōu nā mōhio, he aha ngā mea rerekē i waenga i tō whānau mai i taua takiwā, ki ngā āhuatanga o ēnei wā? (Tuhia ngā whakautu ki te papa tuhituhi.)
2.	Mehemea kua nuku whare koutou, mai i tō rā whānau, ko wai mā te/ngā iwi kāinga o aua wāhi?
3.	E hia ngā papa kōhanga reo kei tō rohe?

Ngohe 2: Hei mahi 1
Ngā rauemi: he pepa tuhituhi, he pene
Ngā mahi
1.	Me mahi takiwhā ngā ākonga.
2.	Ka pānui tuatahi te pouako, ka paparua te akomanga kia kapi rā ngā whārangi tuatoru, me te tuawhā.
3.	Āta tirohia ngā kōrero kua pānuitia, ka matapaki ai kia tekau ngā pātai e pā ana ki aua kōrero.
4.	Whakawhitia ā koutou pātai ki tētahi atu rōpū, hei mahi whakataetae uiui. 
5.	Huia te akomanga ki te whakakōpūtahi, ki te whakatairite hoki i ā koutou tuhituhinga.

Ngohe 2: Hei mahi 2
Ngā rauemi: he pukapuka tuhituhi, he pene
Ngā mahi
1.	Me mahi ā-rōpū tokowhā ngā ākonga.
2.	Tuhia te taitara 'Te whakamāori rerenga kupu'.
3.	Pānui pukutia ngā whārangi tuarima, tuaono me te tuawhitu.
4.	Kimihia ngā rārangi kupu Māori hei whai ake i ngā rerenga kōrero o raro iho nei.
* ... my body is being towelled with a wet flannel ...
__________________________________________________________
* ... we have a girl grandchild ...
__________________________________________________________
* ... and to dig the pit for the purpose of burying the afterbirth ...
__________________________________________________________
* ... These proceedings are so tiresome ...
__________________________________________________________
* ... they won't let me sleep ...
__________________________________________________________
* ... the journey from that world to this world is not an easy one ...
__________________________________________________________
* ... my whaea knows, he's trying hard not to laugh ...
__________________________________________________________
* ... Not a chance! ...
__________________________________________________________
* ... a short distance above ...
__________________________________________________________

Ngohe 2: Hei mahi 3
Ngā rauemi: he pepa rahi tā pikitia, he pene hinu
Ngā mahi
1.	Me mahi ā-rōpū tokowhā ngā ākonga.
2.	I roto i ngā matapaki, kōrerohia ngā painga o te noho tuawhenua. (Tuhia katoatia ki te papa tuhituhi.) 
o	He aha ētahi momo ngangahau a te hunga tamariki e noho kāinga ana i te tuawhenua? 
o	He aha ētahi momo kai e whiwhi ana te iwi o te tuawhenua, e kore e kitea i ngā tāone?
3.	Tāia he pikitia mō ēnei tūmomo tākaro. Tīpakohia kia toru, ka tuhi ai i tētahi rerenga kōrero ki te taha. Kua tuhia atu ngā wāhi tākaro. 
o	Te tuku manu aute.
o	Te whakawhiti awa mā runga mōkihi harakeke.
o	Te whakaeke panuku.
o	Te tārere aka rātā.
o	Te whakapekepeke waka hoe.
4.	Mē pēnei te tīmata i ngā rerenga kōrero: 
o	Kei runga mātou i te pae maunga o Ohāne 
o	Koia nei te awa o Ōhinemataroa
o	He hiwi tata mai ki tō mātou kāinga i Ruātoki 
o	Kei roto mātou i ngā ngāherehere o te Urewera
o	He wāhi rongonui ngā wai kaukau o te Waikaremoana (hei tauira: he hiwi kei te tonga. Ka mutu te kura ka tere atu te nuinga o mātou ki reira whakaeke panuku ai.) 

Ngohe 2: Hei mahi 4
Ngā rauemi: he pepa tuhituhi, he pene, he rākau ine
Ngā mahi
1.	Me mahi ā-rōpū tokowhā ngā ākonga.
2.	Kia mōhio mai ngā ākonga hei ngā kōrero a te rangatira nei, a Taiturakina Black, ko te āhua nei he pōhara te iwi kāinga o aua wā. Otirā, he whakatipuranga tino hirahira ki te noho pāinaina ahi ia pō, ki te whakarongo ki ngā pūrākau a ō rātou koroua.
3.	Tuhia he whakaari mai i te whārangi tekau ki te whārangi tekau mā whā.
4.	Āta tirohia ngā rerenga kōrero, ka tuhi anō hei kōrero whakaputa ā-waha. 
5.	Meinga ko tētahi o koutou hei kaikōrero, ko te tokotoru ngā kaipātū.
6.	Kia oti katoa ngā rōpū, ka whakarite ai he wāhanga hei whakaaturanga.
7.	Kia mutu, huia te akomanga ki te whakawhiti whakaaro, ki te tātari i ngā whakaari a tēnā rōpū, a tēnā rōpū.
8.	Tukuna tēnei pātai ki te akomanga, ki ō koutou nā whakaaro he pōhara te tangata, mēnā he aha?

Ngohe 3
Te pūkenga tauwhāiti: te wharaupapa mōhiohio 
Te whāinga ako: ka āhei te ākonga ki te tāutu, te whakaatu, me te whakamāori i ngā whakaaro rerekē.
Ngā whakaakoranga tōmua
Ngā momo pātai matapaki hei whakatau
1.	He aha ētahi mea e whakamataku ana i a koe o te noho tāone?
2.	He aha ētahi mea e whakamataku ana i a koe o te noho ngāherehere?
3.	Pēhea ake ōu whakaaro ki ngā kaumātua e noho tāone nei, engari i whakatipu kētia mai i te tuawhenua?

Ngohe 3: Hei mahi 1
Ngā rauemi: he pukapuka tuhituhi, he pene
Ngā mahi
1.	Me mahi takitahi ngā ākonga.
2.	Tuhia te taitara 'Ngā kupu tikanga ōrite'.
3.	Ka pānui tuatahi te pouako i ngā whārangi tekau mā tahi ki te tekau mā rima, ka paparuatia e te akomanga.
4.	Kei raro iho nei ētahi rerenga kōrero. Whakawhitia atu ngā kupu kōrero o te pae rārangi hei tūrua mō ngā kupu pū mātotoru.
kore tarau 	whai rawa 	panipani 	urunga mataku 	nekeneke 	pouaru 	
1.	"... i noho hoa rangatira kore taku matua a John Henry Black ..." _______________________________________________________ 
2.	"... kua tau whakapiripiri katoa mātou ..." _______________________________________________________
3.	"... me tū tautoko tonu he pakeke ..." _______________________________________________________
4.	"... ahakoa he nui mātou, ngā tamariki kore mātua ..." _______________________________________________________
5.	"... hei whakawehiwehi ..." _______________________________________________________
6.	"... kaua e haere tahanga, ki te kaukau ..." _______________________________________________________

Ngohe 3: Hei mahi 2
Ngā whakaakoranga tōmua
1.	Whakamāramatia ngā momo haepapa a ngā kaitiaki awa me te whenua.
Ngā rauemi: he pepa tā pikitia, he pepa tuhituhi, he pene rākau, he pene hinu
Ngā mahi

1.	Kei te māharahara te iwi ki ngā wāhi hōhonu o te awa kaukau o tō tātou rohe. I roto i ngā matapaki a te akomanga, whakaarohia ēnei momo pātai (tuhia ngā whakatau ki te papa tuhituhi):
•	Me whakamōhio atu ki te Kaunihera ā-rohe, ki a wai rānei?
•	Me karanga pea he hui ā-iwi hei rāhui i te awa?
•	Me whakamōhio atu pea ki ngā kaituhi nūpepa?
•	Me tuhi reta atu pea ki te Kaunihera Haumaru Kaukau?
•	Me tono atu pea, kia haramai te māngai a te Kāwanatanga mō tō tātou rohe?
•	Me whakamōhio atu pea ki ngā kura kia tukuna he pānui whakatūpato ki ngā mātua?
2.	Me mahi ā-rōpū tokoono ngā ākonga.
3.	Tīpakohia tētahi o ngā kaupapa kua whakatakotoria i runga ake nei.
4.	Āta whakaarohia te ara hei whāinga mā tō rōpū, ka hanga ai i ā koutou kōrero.
5.	Waihangatia he reta, he pānui, he pūrongo rānei. Ka āhei koutou ki te tā hoahoa hei whakaataahua. Kia mahara. Me whakaatu tonu mai te take e whāia ana e koutou i roto i tēnei kaupapa.

Ngohe 3: Hei mahi 3
Ngā rauemi: he pepa tā pikitia, he pepa tuhituhi, he pepa tuhi reta, he pene rākau, he pene hinu
Ngā mahi
1.	Me mahi takitahi ngā ākonga.
2.	Pānui pukutia ngā whārangi 10–11.
3.	Whakakīa ngā kupu ngaro.
4.	Mehemea e taea ana, he aha ngā tino pātai ka whiua e koe ki te tipuna, e pā ana ki ngā āhuatanga noho o mua?
5.	Tuhia kia rima ō pātai.
6.	Tuhia ētahi kōrero e whakaatu ana i te take o tō hiahia kia whakautua ō pātai.
7.	
1.	"... e,_____ _____katoa." 
2.	"... ko te ____ _______ko te _________"
3.	"... whaea ________________me ____________ōna_____________ " 
4.	"... i ________ _________taku _______ a_____ ___________ ____________"
5.	"... e_________ aku _________e __________ te__________ ___________ ___________"

Ngohe 4
Te pūkenga tauwhāiti te hīraurau hopanga 
Ngā whāinga ako
1.	Ka āhei te ākonga ki te whakamātau ariā taketake, ariā hou.
2.	Ka āhei te ākonga ki te tātai hononga me te whakaū pānga.
3.	Ka whakapakaritia ngā pūkenga aromātai o ngā ākonga.
Ngā whakaakoranga tōmua
Ngā momo pātai matapaki hei whakatau
1.	Mehemea e whakaeke hōiho ana koe, he aha ngā taonga ka whakamaua e koe ki runga i tō hōiho i te tuatahi?
2.	Me pēhea tō whakaeke atu ki runga i te hōiho?
3.	He aha ngā tino hua painga o te hōiho ki te iwi noho tuawhenua?

Ngohe 4: Hei mahi 1
1.	Me mahi takitahi ngā ākonga.
2.	Ka pānui te pouako i te whārangi 18, me te whārangi 19.
3.	Mā te katoa e pānui ngā whārangi 20, 21 hoki.
4.	Ka pānuitia e te pouako ngā whārangi 22–23, mā te akomanga e paparua.
5.	Me mahi ā-rōpū tokowhā ngā ākonga.
6.	Me mōhio ngā ākonga kei te Whare Wānanga o Massey a Tākuta Tai Black, kei Papaioea, ki te Manawatū. I ahu mai a Tai i ngā pae o Ngāi Tūhoe Pōtiki, ā, he tūranga teitei tō te tohunga mātauranga Māori nei.
7.	Anei ētahi pātai hei tīmata atu i ngā matapaki: 
•	Ki ōu nā whakaaro, he aha ngā moemoeā a Tai i a ia e manako ana he huarahi whai oranga mōna, kia whakawhiti ake ai a ia ā taihoa ki te kimi mahi?
•	He aha ētahi uauatanga o aua wā, ki te reanga rangatahi noho tuawhenua, mō te whakawhiwhi mahi?
•	He aha ētahi tino pūkenga a te tamariki noho tuawhenua
Ngā rauemi: he pepa tuhituhi, he pene rākau, he rākau ine
Ngā mahi

1.	Me mahi ā-rōpū tokoono ngā ākonga.
2.	Kīia atu ki a rātou, hei ngā tuhinga kōrero a te whānau Black ka kitea te ātaahua o te whakamōteatea i te kōrero.
3.	Waihangatia kia rua ngā poutū (columns x 2) ki ā koutou pepa tuhituhi.
4.	Hoatu te taitara 'Ngā kupu' ki te poutū tuatahi. Hoatu te taitara 'Ngā whai' ki te poutū tuarua.
5.	Whakawhitia ngā rārangi kupu o raro iho nei ki te poutū tuatahi.
6.	Āta whakaarohia te horopaki o ngā rerenga kōrero, ka whakarite ai i ngā whai pānga o te rārangi kupu, hei tauira: maunga kārangaranga i Maungapōhatu.
7.	Āta tirohia ngā whārangi 18–23.
•	maunga kārangaranga 
•	paenga riri 
•	he Māori ēnei kararehe 
•	pae maunga 
•	wai kaukau 
•	o te wānanga o te pō 
•	kāinga pakeke 
•	ngunguru te awa 
•	e hihira mai rā 
•	kanikani i te tāone

Ngohe 4: Hei mahi 2
Ngā rauemi: he pepa tā pikitia, he pepa tuhituhi, he pene rākau, he pene hinu, he rākau ine 
Ngā mahi
1.	Me mahi takiono ngā ākonga.
2.	Tonoa ngā ākonga ki te toko whakaaro kei tō rātou puninga rātou, kei roto i te ngahere. Kua tō te rā. Ko tā rātou ahi kei te mura.
3.	Tāia he pikitia mō tēnei whakaaturanga taiao. Whakaingoatia ngā mea katoa kei roto i te pikitia ka whakamau atu ki te pakitara hei whakaahua kitekite mō tā koutou whakaari, arā: 'Ngā nekenekehanga pō i te ngahere' ka tuhia e koutou.
4.	Hei muri mai, me whakarite he wāhanga ka āhei ai ngā rōpū katoa ki te whakaari. 
5.	I roto i ngā matapaki, tuhia ki te papatuhi ngā āhuatanga ngāwari i a koutou e haratau ana, me ngā āhuatanga ohorere hoki.

Ngohe 4: Hei mahi 3
Ngā rauemi: he pepa tuhituhi, he pene rākau, he rākau ine
Ngā mahi
1.	Me mahi takitahi ngā ākonga.
2.	Ko te nuinga o ngā tuhinga kōrero a Tai e pā ana ki tana haere ki te rama tia. Tīpakohia tētahi o ngā rerenga kōrero whakaahua ā-waha a Tai kei raro iho nei, ka tā ai i tētahi pikitia mō aua kōrero:
•	"he pō ātaahua"
•	"kōawa o Whakapiki, kua āhua awatea"
•	"he waka topatopa"
•	"ka ara ake te māhunga, he pūru tia"
•	"taku tātua, te karaihe o te whananga o taku pū"
•	"kakama ana te hīkoi a ō māua hōiho i roto i te awa"
•	"hōmai ngā reina o tō hōiho"
•	"he pari tahataha, tokatoka"
•	"he kārearea e aniu mai ana i te rangi"

Ngohe 5
Te pūkenga tauwhāiti: te hīraurau hopanga 
Ngā whāinga ako
1.	Ka āhei te ākonga ki te whakatutuki i ngā whāinga waiaro ka taea. 
2.	Ka āhei te ākonga ki te whakapuaki i tōna hiranga, tōna tūtū noa.
Ngā whakaakoranga tōmua
Ngā momo pātai matapaki hei whakatau
1.	Ko wai mā o tēnei akomanga kua uru ki tētahi kapa haka? 
2.	Pēhea ake ki a koutou te mahi whakaakoako? He ngāwari noa iho? He uaua rānei?
3.	Ko tēhea te mea uaua – ko te ako i ngā mahi o te ringa, i ngā kupu rānei?

Ngohe 5: Hei mahi 1
Ngā rauemi: he pepa tuhituhi, he pene rākau, he rākau ine
Ngā mahi
1.	Me mahi takitahi ngā ākonga.
2.	Me mōhio ngā ākonga ko Whirimako Black te kaiwhakatakoto kōrero mō ngā whārangi tekau mā whā ki te tekau mā iwa. He puhi taitamāhine. I tōna ekenga ki ngā tau tekau mā toru e tīmataria tōna whanake haere ki waenga i tōna hapori, arā, ko ngā tāngata e kīia nei e ia, ko ōna tauira whakaako kapa haka.
3.	Ka pānui tuatahi te pouako, ka paparua te akomanga, kia kapi rā ngā whārangi 24–29.
4.	Waihanga pēneitia te pepa mahi.
5.	Pānui pukutia ngā whārangi kātahi anō ka pānuitia.
6.	Tuhia ngā whitiwhitinga hapori a Whirimako mai i te wā i a ia e tamariki tonu ana, tae noa mai ki tēnei rā.
7.	Tūhuratia i roto i te nūpepa o tōu ake rohe, ka tīpako ai i ētahi o ngā momo rōpū hapori e whakaingoatia ana.
8.	Mehemea e whakahautia ana koe kia whakauru atu ki te toru o aua rōpū hapori, ko ēhea ka whāia e koe? Tuhia ō whakaaro me te take koirā tāu e hiahia ai.

Ngohe 5: Hei mahi 2
Ngā rauemi: he pepa tuhituhi, he pene rākau, he rākau ine
Ngā mahi

1.	Me mahi ā-rōpū tokorua ngā ākonga.
2.	Waihangatia he whakaataata mō te huarahi i whāia e Whirimako i roto i te ao pūoru.
3.	Tīpakohia tētahi o ēnei: he whakaari, he kauwhata tūtohi, he pukapuka pakiwaitara, he rotarota.
4.	Tohua ngā tino pūrongo taipitopito, arā, ko ōna tau i taua wā, i hea, ko wai mā ōna kaipoipoi, he aha ngā huanga whakaputa ki te motu whānui, me ētahi atu.
5.	Kīia atu ka āhei ngā tokorua ki te torotoro i te mahi hangarau. Whakaritea te wā hei whakaaturanga.
6.	
•	Pēhea ake ngā whakaaro o Whirimako i te whiwhinga i a ia tāna mahi i te Te Reo Irirangi o Whakatāne? 
•	He aha āna mahi i mua mai o te haora ka puta ai tōna reo ki ngā rohe whakarongo? 
•	Mēnā ko koe te kaipāpāho ki te ao Māori i ngā ata o te Rātapu, he aha ētahi kaupapa pānui ka kapoa mai e koe mai i te hapori?

7.	Whakaritea he wā hei haerenga ki te reo irirangi o tō rohe. 

Ngohe 5: Hei mahi 3
Ngā rauemi: he pepa tuhituhi, he pene
Ngā mahi
1.	Me mahi ā-rōpū tokorua ngā ākonga.
2.	Whakahaeretia he rangahau i tō kōrua kura, kia kitea ai ko wai mā e ako mahi puoro ana, hei kawe i a rātou ki aua momo tūranga waiata, rapu whakatangitangi, kaipātū rānei ka whāia e rātou i ngā tau pakeketanga.
3.	Kohia he taipitopito kōrero e pā ana ki ngā momo pūkenga whakawhiwhi, te roanga haora haratau i te wiki, ngā wā tērā pea ka tū aroaro i mua i te hapori, me ngā momo wāhi whakamātautau tuku tohu.
4.	I roto i ngā matapaki, whakawhitia ngā hua o tō kōrua rangahau. 
5.	Kimihia mehemea e whai wāhi mai ana tō kōrua kura ki te tautoko i ēnei whāinga a ngā ākonga.

Ngohe 5: Hei mahi 4
Ngā rauemi: he pepa tuhituhi, he pene rākau, he rākau ine
Ngā mahi
1.	Me mahi ā-rōpū tokorua ngā ākonga.
2.	Kei te kohia mai e kōrua ētahi kōrero mai i tētahi pakeke e mōhiotia ana e kōrua.
3.	Ko aua kōrero, ka whakawhitia e kōrua ki tētahi tūtohi he āhua rite nei ki te māhekeheke whakapapa.
4.	Ka tīmata mai kōrua i tōna rā whānau, me ōna nekenekehanga hihiri mai i taua wā.
5.	Hei ngā kokonga o tā kōrua tūtohi ka tuhia e kōrua te tino mea nā reira ka whakarerekētia te āhua o tana noho, arā, ko tana utu tuatahi, te rā mārena, tana tamaiti tuatahi, te aha, te aha.
6.	Hangaia he tūtohi pēnei mōu ake, ā, ka matapae ai koe mō ngā tau hei kawe atu i a koe i roto i te rua tekau tau ki mua. 

He rārangi pukapuka
He Kōrero Pūrākau mō ngā Taunahanaha a ngā Tūpuna. (New Zealand Geographic Board, 1990)
An Illustrated Encyclopedia Of Maori Life. (A.W. Reed, 1963)
Michael Leyden. Celebrating New Zealanders. Teachers Handbook (Michael Leyden Publications, Auckland, 1991)